ཁོང་ཚོས་འདི་ལྟར་ཉིན་ཤས་ལ་ཕྱག་འཚལ་སོང༌།དེང་ཐོག་མི་བཅུ་ཁ་ཞིག་ལས་མེད་པ་དང་དེ་ནས་ཇེ་མང་ཇེ་མང་ཡིན་ཞིང༌།རྒྱང་རིང་ནས་བརྐྱངས་ཕྱག་འཚལ་ཏེ་ཐོན་མ་ཐག་པ་དེ་དག་དང་ཡང་ན་ལྷ་སའི་ནང་ངེས་མེད་འགྲིམས་ནས་ཡོད་པའི་གྲྭ་བཙུན་རྣམས་ཀྱང་བསྟུད་མ་བསྟུད་ཐོག་གིས་གྲལ་ནང་དུ་ཞ྄ུགས་ཏེ།ལོ་དེའི་དགུན་ཁའི་ལྷ་ས་གྲོང་ཁྱེར་ཉིན་ཧྲིལ་པོར་དམར་སྨིག་གི་ཆུ་བོའི་རབ་ཁ་ལྟ་བུས་བསྐོར་ཡོད་ལ།ཡིན་ནའང༌།གོ་ཐོས་ལ་དུས་སུ་བཀག་སྡོམ་བྱས་པའི་ཉིན་མཐའ་མ་དེ་ཡིན་ཞིང༌།སྲིད་གཞུང་ནས་འདི་ལྟ་བུའི་མངོན་གསལ་གྱི་ཕྱག་འཚལ་རུ་ཁག་ལ་དགའ་མོས་བྱེད་ཀྱི་མེད་པ་རེད།ངས་ཁ་སང་ད་གཟོད་དེ་དག་མཐོང་པ་ཡིན།ཁ་སང་ཞོགས་པར་ཉང་བྲན་ལམ་ཁར་གསེར་མདོག་ལྡན་པ་དང་སྤུས་ཀ་ཞན་པའི་ཟངས་ལས་བཟོས་པའི་མདའ་གཞུ་འགུག་པའི་རྟ་བའི་འབག་འདྲའི་ཟུར་དུ།ལྷ་སའི་ནང་ཡོད་པའི་གྲངས་ཀ་བྲལ་བའི་རྒྱ་ཁོག་ཟ་ཁང་གྲས་ཀྱི་གཅིག་སྟེ༼ཅིན་ཨར་ཅིན༽ཟ་ཁང་གི་ཚོན་མདོག་སྔོན་མོའི་ཤེལ་སྒོའི་མདུན་གྱི་རླངས་འཁོར་འདུག་སར་གློ་བུར་དུ་ཚོས་མདོག་དམར་སྨིག་གིས་ཁེངས།དེ་ནི་ཏག་ཏག་ཁོང་ཚོས་ཕྱག་འཚལ་ནས་མཚམས་དེར་ཐོན་རྗེས་ཅུང་ཙམ་ངལ་གསོའི་སྐབས་སུ་དགོན་པའི་འགྲོ་ལུགས་ལྟར་མཉམ་དུ་ཁ་འདོན་སྐྱོར་ཞོར་དྲོས་ཇ་འཐུང་རྩིས་ཡིན་འདུགགནས་སྟངས་འདིས་ལྟད་མོ་ལྟ་མཁན་མང་པོ་བསུས་བྱུང༌།མི་རིགས་ཐ་དད་པ་མང་པོས་རྣམ་འགྱུར་ལས་ཡ་མཚར་དང་ཤེས་རྟོགས་བྱེད་དཀའ་བ་མངོན་པར་མཚོན་ནའང༌།ཁོང་ཚོར་འཛེམ་དོགས་ཅི་ཡང་མེད་པར་ལོ་ན་རྒན་པའི་དབུ་མཛོད་ཀྱིས་སྣེ་ཁྲིད་དེ་ཁ་བཏོན་སྐྱོར་ཞིང༌།མཚན་ལ་བཞག་པའི་ཚ་སྐྱུར་མངར་ཁའི་རྒྱ་ཁོག་གི་དྲི་མ་མཆེད་པའི་ཁྲོད་གཟབ་ནན་གྱིས་ཆོས་ཀྱི་ཆོ་ག་སྤེལ་བ་རེད།འདིར་གླེང་འོས་པ་ཞིག་ནི་ཁོང་ཚོས་ཕྱག་འཚལ་ཏེ་ཕོ་བྲང་པོ་ཏཱ་ལའི་ཞོལ་གྱི་སྔོ་ཚལ་བཙོང་སར་བསླེབས་མཚམསདེ་ནི་ལྷ་ས་གྲོང་ཁྱེར་གྱི་སྔོ་ཚལ་བཙོང་ས་ཆེ་ཤས་དེ་རེད།རྩོམ་པོ་པོའི་མཆན།དམར་གསོད་བྱས་མ་ཐག་པའི་སེམས་ཅན་གྱི་ཤ་རིགས་དང་ཤ་གཏུབ་ལྷག་རོ་ག་ས་གར་འཕངས་པ་དང༌།ལྷ་སའི་ཆུ་བོའི་ནང་གི་ཉ་དང་ནང་ལོག་ནས་དབོར་འདྲེན་བྱས་པའི་ཉ་རིགས་ཟོ་བ་ཆེ་ཆུང་བྱས་ཏེ་བཞག་པ་མཐོང་དུས་དེང་ཐོག་འགྲོ་མཚམས་བཞག་ནས་མགོ་གཡུག་ཞོར་སྐད་ཅོར་བརྒྱབས་ཏེ་གཅིག་གིས་གཅིག་ལ་ཅེར་ནས་འུ་ཐུག་གི་རྣམ་པས་རེ་ཞིག་ཧོན་ཐོར་ཏེ་བསྡད་པ་དང༌།གློ་བུར་དུ་ཁོང་ཚོས་མགྲིན་པ་ལྷོད་ནས་གདུང་འབོད་ཇི་བཞིན་ཁ་བཏོན་མཉམ་དུ་སྐྱོར་ཞོར་གོམ་པ་ཆེན་པོས་མདུན་དུ་བསྐྱོད༼སྔོ་ཚལ་བཙོང་ས་རྫོབ་པོ་དང་གུ་དོག་དྲགས་པས་བརྐྱངས་ཕྱག་འཚལ་ཐུབ་མེད་པ་རེད།༽ཁོང་ཚོའི་སྐད་གདངས་དང་འགུལ་སྐྱོད་ཁྲོད་བརྩེ་སེམས་དྲག་པོས་བརྟས་ཡོང་དུས་སྔོ་ཚལ་བཙོང་སའི་མི་ཚང་མ་ཁ་གདངས་མིག་གཅེར་ནས་བསྡད་འདུགངས་དེའི་ཁྲོད་ཀྱི་བླ་མ་ཞིག་ལ་སྐད་ཆ་འདྲི་དུས་ཁོང་ནས་ས་འདིར་སྡིག་སྒྲིབ་ཀྱི་དྲི་མས་ཁེབས་ཡོད་པས་སྡིག་གཅོད་སེམས་ཅན་ཐམས་ཅད་ཀྱི་དོན་དུ་གསོལ་བ་འདེབས་ཀྱིན་ཡོད་ཅེས་བརྗོད་བྱུང༌།